《竹居》
宋代·释居简

水云不羁随所寓，破包不挂无竹处。眼前一日无此君，朽索徒将六骏御。

岂无花木事幽讨，自然南北如歧路。苕溪阿珂秀而古，虚心囧囧云同趣。

数椽老屋傍深云，一亩清阴著环堵。岁寒门户不胜冷，春梦池塘时得助。

坚刚老节贯凌霜，冷澹生涯不受暑。客来烧笋然竹枝，客去呼儿纫竹布。

更制芰荷供岁晚，旋采蕨薇歌日暮。便从此地赋真游，更把故山为别墅。

不妨月夜据胡床，细扫苔痕印芒屦。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。